KIRJALLINEN KYSYMYS E-0363/03

esittäjä(t): Roberta Angelilli (UEN) komissiolle

(12. helmikuuta 2003)

Aihe: Rooman kunnan Newco-niminen holdingyhtiö ja epäilyt julkisia palveluja koskevan lainsäädännön noudattamatta jättämisestä

Rooman kunnanhallitus teki hiljattain ehdotuksen osakeyhtiön muodostamisesta. Osakeyhtiön tehtävänä olisi johtaa kaikkia niitä yhtiöitä, joissa Rooman kunnan osuus on huomattava. Monet näistä yhtiöistä harjoittavat nykyisin toimintaa, jota voidaan pitää yleishyödyllisenä palveluna.

Kunnan osallistuminen näiden yhtiöiden toimintaan on osoittautunut erityisen hyödylliseksi. Vaikka yhtiöt eivät ole täysin kunnan valvonnan alaisia, ne muodostavat kuitenkin yhdessä Rooman kunnan ryhmä -nimisen (Gruppo Comune di Roma) yhtiöryhmän. Tällä varmistetaan julkisten etujen tavoittelu ja perustellaan, että erityis- ja yksinoikeuksien myöntäminen on oikeuksista johtuvien velvoitteiden täyttämistä.

Kunnanhallituksen suunnittelemalla toimenpiteellä haluttaisiin kuitenkin siirtää kaikki kunnan omistamat osakkeet uuteen yhtiöön, joka kunnan 97-prosenttisesta osuudesta huolimatta määrää perussäädöksiä koskevasta päätöksentekojärjestelmästä, joka ei koske täysin kunnanvaltuustoa. Tässä tapauksessa kunnanjohtaja nimittäisi kuntaa edustavan yhtiökumppanin, ja toisin kuin säädetään paikallisviranomaisia koskevan ohjesäännön (ordinamento degli Enti Locali) Testo unicon 42 §:n 1 kohdan

e alakohdassa (laki 267/2000), jonka mukaan kaupunginvaltuuston on hyväksyttävä perussäädöksiä koskevat päätökset julkisia palveluja koskevissa asioissa, kunnanjohtaja olisi siis ainoa julkinen valvoja valvontajärjestössä.

Ottaen huomioon kaiken edellä esitetyn sekä sen, että komissio on kiinnittänyt entistä enemmän huomiota yleishyödyllisten palvelujen laadun parantamiseen Euroopassa (vrt. kertomus KOM(2001) 598, tiedonanto KOM(2000) 580 ja lukuisat asian osalta tehdyt päätökset, kuten C(2001) 1684), kysyn komissiolta:

1. Täyttääkö kyseinen toimenpide yleishyödyllisten palvelujen laadusta määrätyt kriteerit ja velvoitteet?

2. Noudatetaanko alalla, erityisesti yhtiöistä annetussa ohjesäännössä, ensisijaisen tärkeää avoimuuden velvoitetta? Noudatetaanko sitä erityisesti päätöksentekomenettelyssä?

3. Eikö ole rikottu EY:n perustamissopimuksen 16 artiklaa niiden periaatteiden ja edellytysten osalta, joilla mahdollistetaan julkisiin palveluihin liittyvien velvoitteiden täyttäminen?

Romano Prodin komission puolesta antama vastaus

(21. maaliskuuta 2003)

Komissio korosti yleishyödyllisistä palveluista Euroopassa antamassaan tiedonannossa(1), johon arvoisa parlamentin jäsen viittaa, että jäsenvaltioilla on laajat valtuudet määritellä, mitä palveluja ne pitävät yleisen taloudellisen edun mukaisina ja miten näitä palveluja pitäisi tarjota. Koska erityisiä yhteisön sääntöjä ei ole, päätöksiä näistä kysymyksistä tekevät ennen kaikkea toimivaltaiset kansalliset, alueelliset tai paikalliset viranomaiset. Tämä merkitsee myös, että yhteisön lainsäädännössä ei tehdä eroa siinä, onko yleishyödyllistä palvelua tarjoava yritys julkinen vai yksityinen.

Parlamentin jäsenen kuvailema tapaus näyttää vastaavan kyseistä periaatetta, joka on myös EY:n perustamissopimuksen 16 artiklan perustana. Erityisesti jäsenvaltioiden ja julkisten yritysten välisten taloudellisten suhteiden avoimuudesta 25 päivänä kesäkuuta 1980 annetussa komission direktiivissä 80/723/ETY(2) (ns. avoimuusdirektiivissä) käsitellään vain julkisten yritysten ja julkisten viranomaisten välisiä taloudellisia suhteita sekä tiettyjen yritysten velvollisuutta antaa selvityksiä. Kyseistä direktiiviä ei kuitenkaan sovelleta yrityksen sisäiseen päätöksentekoprosessiin.

(1) KOM(2000) 580 lopullinen.

(2) EYVL L 195, 29.7.1980, sellaisena kuin se on viimeksi muutettuna 26 päivänä heinäkuuta 2000 annetulla komission direktiivillä 2000/52/ETY, EYVL L 193, 29.7.2000.